Συστήματα υποστήριξης διαβίωσης σε έξυπνα περιβάλλοντα
Authors: Μπούμπα Ελένη 
Published: October 2023

Η παρούσα διατριβή ασχολείται με ζητήματα της Ενεργούς και Υποβοηθούμενης Διαβίωσης, μελετώντας και αναπτύσσοντας λύσεις για την υποστήριξη της Ενεργούς και Υποβοηθούμενης Διαβίωσης τόσο σε οικιακό, όσο και σε αστικό περιβάλλον. Η παρουσίαση των επιμέρους ζητημάτων και αποτελεσμάτων της διατριβής οργανώνονται ως ακολούθως: Στο Κεφάλαιο 1 παρέχονται οι βασικές έννοιες που αφορούν την Ενεργό και Υποβοηθούμενη Διαβίωση. Έπειτα αναπτύσσονται τα προκύπτοντα ερευνητικά ζητήματα σχετικά με το θέμα προς μελέτη, καθώς και οι τεχνολογικές λύσεις διαβίωσης που παρέχονται στο πλαίσιο των έξυπνων περιβάλλοντων. Το Κεφάλαιο 2 μας εισάγει στα συστήματα υποστήριξης για ηλικιωμένα άτομα εντός του οικιακού τους περιβάλλοντος, μέσω μια εκτενούς βιβλιογραφικής ανασκόπησης. Η συγκεκριμένη ανασκόπηση αποσκοπεί στην αποσαφήνιση τόσο των βασικών ορισμών, όσο και των δομικών τεχνολογικών στοιχείων τα οποία απαιτούνται για την ανάπτυξη ενός τέτοιου είδους συστήματος. Στη συνέχεια, στο Κεφάλαιο 3 προτείνεται ένα σύστημα, το οποίο στοχεύει στηνπαροχή υποβοήθησης και υποστήριξης σε ηλικιωμένους ανθρώπους. Σκοπός του προτεινόμενου συστήματος, είναι η υγιής γήρανση των ηλικιωμένων ατόμων στο οικιακό τους περιβάλλον, η οποία εξασφαλίζεται μέσω της υποστήριξης, της προστασίας, της ευεξίας και της διατήρηση της υγείας και των λειτουργικών τους ικανοτήτων. Στο επόμενο Κεφάλαιο, το ζήτημα της υποστήριξης των ατόμων στο οικιακό τουςπεριβάλλον επικεντρώνεται στα άτομα που πάσχουν από άνοια. Το σύστημα που παρουσιάζεται είναι ένα οικιακό σύστημα υποβοήθησης για τα άτομα που πάσχουν από άνοια. Το εν λόγω σύστημα αξιοποιεί τα ηχητικά ερεθίσματα, μέσω των οποίων αποσκοπεί στη διέγερση της μνήμης των πασχόντων, στην ανάκληση των αναμνήσεών τους και στην επιτυχή αναγνώριση των συγγενικών και οικείων τους προσώπων. Τα επόμενα δύο Κεφάλαια, ασχολούνται με την επέκταση της Ενεργούς και Υποβοηθούμενης Διαβίωσης εκτός των ορίων μιας οικίας, και συγκεκριμένα στα όρια του αστικού περιβάλλοντος. Πιο συγκεκριμένα, στο Κεφάλαιο 5 προτείνονται ορισμένοι τρόποι, με τους οποίους μπορούν να επιτευχθεί η επέκταση της Ενεργούς και Υποβοηθούμενης Διαβίωσης σε ένα αστικό περιβάλλον. Στη συνέχεια, προτείνεται ένα ολιστικό σύστημα για την εξυπηρέτηση των αναγκών διαφόρων χρηστών σχετικά το Πρόβλημα της Δρομολόγησης των Οχημάτων σε ένα αστικό περιβάλλον, καθώς είναι ένα ζήτημα το οποίο επηρεάζει ποικιλοτρόπως την Ενεργό και Υποβοηθούμενη Διαβίωση των κατοίκων μιας πόλης. Στη συνέχεια, στο Κεφάλαιο 7, συζητούνται ορισμένα σημαντικά ζητήματα και ανησυχίες τα οποία προέκυψαν κατά τη διάρκεια εκπόνησης της παρούσας διατριβής. Οι ανησυχίες αυτές αφορούν στην ασφάλεια και το απόρρητο των συλλεγόμενων δεδομένων από τις διάφορες φορετές συσκευές υγειονομικής περίθαλψης. Επίσης, μελετώνται ορισμένες αναδυόμενες τεχνολογίες στο ζήτημα της ασφάλειας και του απορρήτου των δεδομένων, οι οποίες φαίνεται πως μπορούν να προσφέρουν λύσεις σε ορισμένα από αυτά τα ζητήματα. Τέλος, η παρουσίαση της διατριβής ολοκληρώνεται με το Κεφάλαιο 8. Στο συγκεκριμένο Κεφάλαιο παρουσιάζεται η συνεισφορά και τα γενικά συμπεράσματα της παρούσας διατριβής, καθώς και ορισμένες μελλοντικές της επεκτάσεις.